ประกาศนายทะเบียนกลาง เรื่อง บริษัทประกันภัยที่นายทะเบียนกลางให้ความเห็นชอบ พ.ศ. 2557
ประกาศนายทะเบียนกลาง
ประกาศนายทะเบียนกลาง
เรื่อง
บริษัทประกันภัยที่นายทะเบียนกลางให้ความเห็นชอบ
พ.ศ. ๒๕๕๗[๑]
 

ตามที่ได้มีประกาศนายทะเบียนกลาง เรื่อง
บริษัทประกันภัยที่นายทะเบียนกลางให้ความเห็นชอบ ลงวันที่ ๒๐ ตุลาคม ๒๕๓๗ ไว้แล้ว
นั้น

โดยที่ประกาศดังกล่าวนายทะเบียนกลางได้ให้ความเห็นชอบบริษัทประกันภัยตามกฎหมายว่าด้วยการประกันวินาศภัยที่ได้รับใบอนุญาตให้ประกอบกิจการประเภทประกันภัยรถจากกรมการประกันภัย
กระทรวงพาณิชย์
เป็นบริษัทประกันภัยที่ผู้ได้รับใบอนุญาตประกอบการขนส่งสามารถนำสัญญาประกันภัย
และกรมธรรม์ประกันภัยซึ่งทำกับบริษัทประกันภัยดังกล่าวมาวางเป็นหลักทรัพย์ตามกฎหมายว่าด้วยการขนส่งทางบกได้
แต่เนื่องจากปัจจุบันพระราชบัญญัติคณะกรรมการกำกับและส่งเสริมการประกอบธุรกิจประกันภัย
พ.ศ. ๒๕๕๐
ได้บัญญัติให้คณะกรรมการกำกับและส่งเสริมการประกอบธุรกิจประกันภัยมีอำนาจหน้าที่ในการกำกับดูแลการประกอบธุรกิจประกันภัยแทนกรมการประกันภัย
กระทรวงพาณิชย์ ดังนั้น
เพื่อให้การดำเนินการตามกฎหมายว่าด้วยการขนส่งทางบกสอดคล้องกับกฎหมายว่าด้วยคณะกรรมการกำกับและส่งเสริมการประกอบธุรกิจประกันภัยดังกล่าว
อาศัยอำนาจตามความในมาตรา ๕๒ แห่งพระราชบัญญัติการขนส่งทางบก พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการขนส่งทางบก (ฉบับที่ ๕) พ.ศ. ๒๕๓๕
นายทะเบียนกลางออกประกาศไว้ ดังต่อไปนี้

ข้อ ๑ ให้ยกเลิกประกาศนายทะเบียนกลาง
เรื่อง บริษัทประกันภัยที่นายทะเบียนกลางให้ความเห็นชอบ ลงวันที่ ๒๐ ตุลาคม พ.ศ.
๒๕๓๗

ข้อ ๒ ให้บริษัทประกันภัยที่ได้รับใบอนุญาตให้ประกอบธุรกิจประกันวินาศภัยประเภทการประกันภัยรถตามกฎหมายว่าด้วยการประกันวินาศภัย
เป็นบริษัทประกันภัยที่นายทะเบียนกลางให้ความเห็นชอบให้ผู้ได้รับใบอนุญาตประกอบการขนส่งสามารถนำสัญญาประกันภัยและกรมธรรม์ประกันภัยซึ่งทำกับบริษัทประกันภัยดังกล่าว
มาวางเป็นหลักทรัพย์สำหรับการชดใช้ค่าเสียหายที่เป็นค่าใช้จ่ายเบื้องต้นเพื่อประกันความเสียหายอันเกิดแก่ชีวิตหรือร่างกายของบุคคลภายนอกได้


ประกาศ
ณ วันที่ ๒๙ เมษายน พ.ศ. ๒๕๕๗
อัฌษไธค์
รัตนดิลก ณ ภูเก็ต
อธิบดีกรมการขนส่งทางบก
นายทะเบียนกลาง







ปริยานุช/ผู้จัดทำ
๒๙ พฤษภาคม
๒๕๕๗

พจนา/ผู้ตรวจ
๓๐ มิถุนายน
๒๕๕๗






[๑] ราชกิจจานุเบกษา
เล่ม ๑๓๑/ตอนพิเศษ ๘๖ ง/หน้า ๒๒/๒๗ พฤษภาคม ๒๕๕๗